Diari Oficial de la Generalitat Valenciana


Sumari del DOGV 4748, del 07-05-2004 (2004/4517)

ORDE de 3 de maig de 2004, del conseller de Justícia i Administracions Públiques, per la qual s'establixen les bases i es convoquen les ajudes a xicotets municipis de la Comunitat Valenciana en l'exercici 2004.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4748

Data del DOGV
:   07-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4517


Data del document
:   03-05-2004

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * suport econòmic
    * municipi
    * edifici públic
    * administració local

ORDE de 3 de maig de 2004, del conseller de Justícia i Administracions Públiques, per la qual s'establixen les bases i es convoquen les ajudes a xicotets municipis de la Comunitat Valenciana en l'exercici 2004. [2004/M4517]
  
La política de la Generalitat Valenciana s'inscriu en la línia de foment de les entitats locals del nostre àmbit territorial, en especial dels municipis amb menor població i amb menors recursos financers.
  
No hi ha cap dubte que els xicotets municipis exercixen un paper fonamental en la vertebració del territori i en la prestació de servicis públics essencials als ciutadans, per la qual cosa es consideren prioritàries les polítiques públiques que tracten d'impulsar d'una forma real i efectiva els seus actuals sistemes de finançament.
  
La Generalitat, per tant, en el marc de les actuacions de suport i foment del xicotet municipi, instrumenta estes ajudes destinades a millorar la seua infraestructura i equipament.
  
Per això, en ús de les facultats que em conferix la Llei 5/1983, de 30 de desembre, del Govern Valencià, modificada per la Llei 1/2002 de 26 de febrer, el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana i el Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques.
  
ORDENE
  
Article 1. Convocatòria
  
Convocar les ajudes per al finançament d'infraestructures i equipament dels municipis de la Comunitat. L'import global màxim destinat al present programa ascendix a 1.500 milers d'euros, finançat amb la línia de subvenció T4221000 inclosa en el programa 125.10 d'Administració Local, destinada al finançament de les despeses d'inversió dels xicotets municipis.
  
Article 2. Bases
  
Aprovar les bases per les quals es regula la convocatòria de subvencions als municipis de la Comunitat Valenciana, model de sol·licitud i documents complementaris que s'inclouen en annexos a esta orde.
  
Article 3. Delegació
  
Es delega el director general d'Administració Local per a la facultat de concedir estes ajudes, i se l'autoritza perquè dicte les resolucions i adopte les mesures que calguen per al compliment i desenvolupament d'esta orde i per a resoldre totes les incidències que es plantegen en la seua interpretació i execució, de conformitat amb l'article 47, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposició final
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà al de la seua publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 3 de maig de 2004
  
El conseller de Justícia i Administracions Públiques,
  
VÍCTOR CAMPOS GUINOT
  
ANNEX I
  
Bases de la convocatòria
  
Primera. Objectius
  
La present convocatòria té com a objectiu coadjuvar al foment i manteniment dels xicotets municipis, a través del finançament de les seues inversions de capital.
  
Segona. Beneficiaris
  
Podran ser beneficiaris del present programa d'ajudes tots els municipis de la Comunitat Valenciana que no excedisquen de 3.000 habitants, d'acord amb les xifres oficials resultants de l'última revisió del padró municipal, declarades oficials pel Reial Decret 1748/2003, de 19 de desembre (publicat en el BOE núm. 304, de 20 de desembre de 2003).
  
Tercera. Actuacions subvencionables
  
Seran subvencionables a través del programa d'ajudes, que la present Orde regula, els equipaments, instal·lacions i, en general, les inversions realitzades pels municipis en les seues cases consistorials i altres dependències municipals.
  
Les actuacions que se subvencionen mitjançant la present Orde d'ajudes han de tindre el caràcter d'inventariables, és a dir, no tindran la consideració de despesa corrent.
  
Quarta. Formalització de sol·licituds i termini de presentació
  
La sol·licitud haurà de presentar-se en el termini d'un mes, comptador des de l'endemà de la publicació de la convocatòria en el DOGV, i dirigida a la secretaria autonòmica d'Administracions Públiques.
  
La sol·licitud es presentarà signada per l'alcalde president, formalitzada en el model que figura com a document 1 de l'annex II de la present orde i estarà acompanyada de la següent documentació:
  
a) Documentació acreditativa de l'import de l'actuació, consistent en la factura proforma, pressupost o memòria valorativa subscrita pel tècnic municipal.
  
b) Resum del pressupost de l'exercici corrent (classificació econòmica a nivell de capítol) si ha sigut aprovat, i, en cas contrari, del pressupost prorrogat de l'exercici anterior (document 2 de l'annex II).
  
c) Caldrà aportar les dades de l'entitat financera a la qual pertoque efectuar els pagaments per transferència, amb indicació també de la sucursal i el número de compte corrent, juntament amb les seues respectives claus numèriques, tot això mitjançant la formalització de la corresponent fitxa de manteniment de tercers (alta d'entitat de crèdit) que figura com a document 3 en l'annex II de la present convocatòria d'ajudes.
  
En la sol·licitud d'ajudes haurà de constar, necessàriament:
  
I. Breu descripció de l'actuació per a la qual se sol·licita l'ajuda.
  
II. Cost de l'actuació, IVA inclòs, i ajuda sol·licitada a través del present programa, així com altres ajudes concedides.
  
III. Que la inversió s'executa a càrrec del Pressupost de l'exercici 2004, així com la seua forma o sistema de finançament .
  
IV. Compromís de l'ajuntament d'aportar aquella part de l'import total de l'actuació que no cobrisca la subvenció concedida i no haja sigut finançada de cap altra manera. Compromís de donar l'adequada publicitat del finançament de l'actuació a través d'esta ajuda. Compromís de reintegrar les quantitats que s'hagueren percebut, en cas de revocació de l'ajuda, així com de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat, de qualsevol altra administració pública, i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat Valenciana, Llei General de Subvencions i la resta de normativa vigent que li siga d'aplicació.
  
Si la sol·licitud no reunix els requisits i els documents que s'indiquen en esta base es requerirà la persona interessada perquè, en un termini de 10 dies, esmene la falta o acompanye els documents preceptius, amb indicació que, si així no ho fa, se li considerarà que desistix de la seua petició prèvia resolució, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
Cinquena. Requisits per a concessió d'ajudes
  
L'import de la inversió no podrà excedir de 12.000 euros, IVA inclòs.
  
Sisena. Criteris per a la concessió
  
1. Per a la concessió o denegació d'ajudes, destinades al finançament d'inversions de capital, així com per a la determinació del percentatge d'esta, es tindran en compte els aspectes següents:
  
a) Efectes que la inversió proposada pot representar per a la consolidació i millora de les condicions de treball i ús de la dependència municipal.
  
b) Quantia de la inversió.
  
c) Recursos pressupostaris existents.
  
d) Viabilitat de l'actuació proposada.
  
Podrà fixar-se per a la distribució de l'ajuda un límit màxim, segons el nombre de sol·licituds presentades, que no podrà ser superat per cap de les ajudes concedides a cadascun dels municipis.
  
Setena. Resolució de les sol·licituds
  
1. Per a l'estudi i avaluació de les sol·licituds presentades pels municipis es constituirà una comissió avaluadora, presidida per la secretària autonòmica d'Administracions Públiques i integrada pel director general d'Administració Local més dos vocals designats per este. La comissió elaborarà una proposta en relació amb l'aprovació o denegació de les distintes sol·licituds presentades pels municipis, així com sobre els projectes d'inversió seleccionats i l'assignació de quantitats a cada una d'elles.
  
2. L'òrgan competent per a la resolució dels expedients és el director general d'Administració Local.
  
El termini màxim per a resoldre les sol·licituds serà de tres mesos, comptadors des de l'últim dia hàbil per a la presentació de la sol·licitud; transcorregut el qual, sense que haja recaigut resolució expressa, podran entendre's estes desestimades.
  
Les resolucions, expresses o presumptes, posaran fi a la via administrativa, i serà d'aplicació el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'eficàcia de la concessió de l'ajuda quedarà supeditada al compliment dels termes i condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció. Podrà modificar-se la resolució de la concessió si en el mateix termini, fixat per a la justificació, s'alteren les condicions que van determinar la concessió, així com l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.
  
Vuitena. Quantia de les ajudes
  
La quantia de les ajudes serà determinada en el procés de selecció, i es tindran en compte les disponibilitats pressupostàries i els criteris de selecció. La dita quantia podrà ascendir fins al 100% del cost elegible.
  
El cost elegible de l'actuació serà el cost subvencionable de l'actuació, definit en els termes establits en l'article 31 de la Llei 38/2003 General de Subvencions.
  
Novena. Procediment de pagament
  
Pagament total a la justificació del compliment d'allò convingut.
  
Deu. Justificació de la subvenció
  
1. Dins del termini establit a l'efecte, el beneficiari haurà de justificar la realització de la despesa per a l'actuació de la qual li va ser concedida l'ajuda, als efectes de poder-li ser lliurades les quantitats corresponents, i s'haurà de portar a terme en els següents termes:
  
Es presentarà certificat de la inversió subvencionada, segons el model expressat en l'annex II d'esta orde.
  
2. La documentació justificativa de la despesa podrà trametre's fins al dia 1 de novembre de l'any 2004.
  
3. La Conselleria de Justícia i Administracions Públiques es reserva el dret a realitzar quantes inspeccions tècniques i administratives es consideren necessàries, per tal de conformar la correcta execució de l'actuació subvencionada.
  
Onze. Obligacions dels beneficiaris
  
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general, de la normativa vigent que li siga d'aplicació. En tot cas, són obligacions dels municipis beneficiats les establides en l'article 14 de la Llei 38/2003, de 17 de novembre, General de Subvencions.
  
Dotze. Revisió d'expedients
  
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda, més els corresponents interessos de demora.
  
2. En dits casos es procedirà la incoació de l'oportú expedient que, prèvia audiència del municipi interessat, serà resolt pel director general d'Administració Local.
  
3. El falsejament o ocultació de dades i documents, en quant afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
  
Tretze
  
En tot allò no previst en esta orde, els municipis beneficiaris se sotmetran al que establix la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici 2004, la Llei General de Subvencions i la resta de normativa aplicable.
  
ANNEX II
  
Documents relacionats:
  
1. Sol·licitud d'ajudes.
  
2. Resum pressupost aprovat.
  
3. Fitxa de manteniment de tercers
  
4. Certificat de despeses d'inversió.